অনির্দিষ্টকালের জন্য স্থগিত আইপিএল ২০২৫!

ওয়েব ডেস্ক: অনির্দিষ্টকালের জন্য স্থগিত হয়ে গেল আইপিএল (IPL 2025)। ভারত ও পাকিস্তানের মধ্যে ক্রমবর্ধমান সংঘাতের জেরে এই সিদ্ধান্ত নিয়েছে বিসিসিআই (BCCI)। খেলোয়াড়, সাপোর্ট স্টাফ এবং ম্যাচ আধিকারিকদের নিরাপত্তা অগ্রাধিকার পাবে সে কথা বৃহস্পতিবারই জানিয়েছিলেন সচিব দেবজিৎ সাইকিয়া (Devajit Saikia)। বহু বিদেশি নাগরিক আইপিএলের সঙ্গে যুক্ত, এখন তাঁদের নিরাপদে দ্রুত দেশে পাঠানো হবে।

বিসিসিআই-এর এক সূত্র বলেন, “দেশ যুদ্ধ করছে, এই সময় ক্রিকেট খেলা চালিয়ে যাওয়া ভালো দেখায় না।” গতকাল (বৃহস্পতিবার) ধরমশালায় পঞ্জাব কিংস বনাম দিল্লি ক্যাপিটালসের খেলা মাঝপথে বন্ধ করে দেওয়া হয়। এদিন লখনউ সুপার জায়ান্টস এবং রয়্যাল চ্যালেঞ্জার্স বেঙ্গালুরু খেলা হওয়ার কথা ছিল। এছাড়া আরও আটটি লিগের ম্যাচ এবং ফাইনাল সহ চারটি নক আউট ম্যাচ বাকি আছে। আপাতত সবই স্থগিত।

আরও পড়ুন: জম্মুতে পাক হামলা, বন্ধ হয়ে গেল আইপিএলের ম্যাচ

গতকাল প্রথমে ফ্লাডলাইটের একটা টাওয়ারের আলো নিভে যায়। দর্শকরা ভেবেছিলেন, যান্ত্রিক ত্রুটির কারণে এমনটা হল। কিন্তু এর পর আরও দুটো টাওয়ারের আলো নিভিয়ে দেওয়া হয়। সেই সঙ্গে দর্শকদের মাঠ ছেড়ে চলে যেতে বলা হয়। এর কিছুক্ষণ পর ম্যাচ বাতিল হওয়ার কথা বিবৃতি দিয়ে জানিয়ে দেয় আইপিএল কর্তৃপক্ষ।

বিবৃতিতে বিসিসিআই সচিব সাইকিয়া বলেন, “পরিস্থিত এই মুহূর্তে স্থিতিশীল নয় তাই আমরা ম্যাচ বাতিল করেছি। শুধুমাত্র ধরমশালা নয়, পড়শি দেশের উত্তেজনা ক্রমশ বাড়ার জন্য। খেলোয়াড়, সাপোর্ট স্টাফ এবং দর্শকদের নিরাপত্তা আমাদের কাছে সবথেকে গুরুত্বপূর্ণ। যে সমস্ত দেশ আইপিএলের সঙ্গে জড়িত তাদের স্বার্থে আমরা সবকিছু করব।